RAPORT COMUN CĂTRE PARLAMENTUL EUROPEAN ȘI CONSILIU Regiunea Administrativă Specială Hong Kong: Raport anual pentru 2011 /* JOIN/2012/011 final */





RAPORT COMUN CĂTRE PARLAMENTUL EUROPEAN ȘI CONSILIU Regiunea Administrativă Specială Hong Kong: Raport anual pentru 2011 Introducere De la retrocedarea Hong Kong-ului către Republica Populară Chineză, în urmă cu aproape 15 ani, Uniunea Europeană și statele membre ale acesteia au urmărit îndeaproape evoluțiile politice și economice din Regiunea Administrativă Specială (RAS) Hong Kong. În vederea îndeplinirii angajamentului din 1997 față de Parlamentul European, se emite un raport anual privind evoluția situației din Hong Kong. Prezentul raport, care abordează evoluțiile din 2011, este al paisprezecelea raport de acest tip. Pe parcursul anului 2011, principiul „o țară, două sisteme”, consacrat în declarația chino‑britanică și în legea fundamentală a Hong Kong-ului, a continuat să funcționeze bine: drepturile și libertățile fundamentale ale cetățenilor din Hong Kong continuă să fie respectate, statul de drept este protejat, iar sistemul economiei de piață și mediul de afaceri sunt menținute. Relațiile bilaterale dintre UE și Hong Kong au continuat să se dezvolte și au culminat cu efectuarea unei vizite de către șeful executivului RAS Hong Kong la instituțiile UE în luna septembrie, în cadrul căreia acesta s-a întâlnit cu președintele Van Rompuy. Uniunea Europeană acordă o importanță deosebită stabilității, prosperității economice și dezvoltării democratice a Hong Kong-ului. UE continuă să sprijine cu tărie progresele rapide și substanțiale în vederea atingerii obiectivului privind votul universal, în conformitate cu legea fundamentală a RAS Hong Kong și cu aspirațiile poporului său. Evoluții politice 2011 a cunoscut o consolidare suplimentară a evoluției constituționale a Hong Kong-ului. Au fost aprobate normele de aplicare privind pachetul de reforme electorale convenit în iunie 2010, au avut loc o amplă dezbatere publică și o analiză detaliată a mass-mediei și s-a înregistrat un moment de elan politic înainte de alegerile pentru consiliile districtuale și de constituirea Comitetului electoral extins care va alege următorul șef al executivului în martie 2012. La 22 iulie 2011, secretarul pentru afaceri constituționale și continentale a publicat un document de consultare privind modalitățile de ocupare a posturilor vacante în cadrul Consiliului legislativ. Până la sfârșitul perioadei de consultare la 24 septembrie 2011, majoritatea respondenților au considerat că sistemul de alegeri parțiale ar trebui menținut și au respins propunerea inițială a guvernului conform căreia postul vacant se va atribui următorului candidat de pe listă. Procesul de adoptare va fi finalizat în cursul anului legislativ 2011/2012. În ultimul său discurs politic, din 12 octombrie 2011, intitulat „De la un succes la altul”, șeful executivului, Donald Tsang, s-a concentrat pe provocările sociale din Hong Kong. El a pus accentul pe problematica locuințelor inaccesibile din punct de vedere financiar, pe ritmul rapid de îmbătrânire a populației din Hong Kong și pe decalajul de prosperitate din ce în ce mai mare și a promis să ia măsuri în vederea îmbunătățirii generale a calității vieții. La 6 noiembrie 2011, au avut loc alegerile pentru consiliile districtuale. Prezența la vot a fost de 41,4 %, ceea ce înseamnă 1,2 milioane de alegători. Alianța Democratică pentru Ameliorare și Progres din Hong Kong (DAB) și Federația Sindicatelor au câștigat 165 din cele 412 locuri; tabăra pan-democratică a câștigat doar 47 de locuri. Alegerile pentru consiliile districtuale au pregătit terenul pentru o serie de alegeri care urmează să fie organizate în anul 2012, inclusiv pentru alegerile următorului consiliu legislativ din septembrie 2012, cu cinci noi locuri atribuite circumscripțiilor funcționale din aceste consilii districtuale alese. Acuzațiile privind existența unor nereguli la înregistrarea alegătorilor au fost supuse investigațiilor. La 10 decembrie 2011, Comitetul electoral, recent extins la 1 200 de locuri, care îl va alege pe următorul șef al executivului în luna martie 2012, a fost înființat pe baza unor numiri din partea întreprinderilor, a sectoarelor profesionale, a societății civile și a politicienilor la nivel districtual și la nivelul Consiliului legislativ. La sfârșitul anului 2011, două persoane și-au declarat intenția de a candida pentru postul de următor șef al executivului: Henry Tang, fostul prim-secretar, care și-a exprimat intenția la 26 noiembrie, și Chun-Ying Leung, fostul coordonator al Consiliului executiv, la 27 noiembrie. Relațiile dintre Hong Kong și Taiwan au înregistrat un progres semnificativ în acest an odată cu formalizarea relațiilor lor și cu înființarea unor birouri oficiale în Taipei și în Hong Kong. În iulie 2011, Taiwanul a deschis o reprezentanță oficială în Hong Kong, Biroul economic și cultural al orașului Taipei. Biroul Hong Kong-ului în Taipei se numește Biroul economic, comercial și cultural al Hong Kong-ului. De asemenea, Hong Kong-ul și Taiwanul și-au asumat o agendă bilaterală din ce în ce mai substanțială, care cuprinde schimburile comerciale și investițiile, cooperarea în domeniul aerian, vamal și cultural. Menținerea statului de drept și a independenței sistemului judiciar a continuat să aibă un rol esențial în garantarea prosperității pe termen lung a Hong Kong-ului. În primul său discurs din anul judiciar, la 10 ianuarie 2011, președintele Înaltei Curții de Apel, Geoffrey Ma Tao-li, a subliniat trei caracteristici fundamentale ale statului de drept din Hong Kong, și anume existența legilor care respectă drepturile și demnitatea persoanelor, un sistem judiciar independent care protejează aceste legi și o bună administrare a justiției. Puterea judecătorească din Hong Kong continuă să protejeze drepturile și libertățile care există în Hong Kong și garantează că fiecare cetățean beneficiază de tratament egal și în conformitate cu legea. În acest an au fost pronunțate mai multe hotărâri judecătorești importante. La 8 septembrie 2011, Înalta Curte de Apel, în conformitate cu interpretarea Comitetului permanent al Congresului Popular Național, în temeiul articolului 158 din legea fundamentală, a considerat că principiul „o țară, două sisteme” nu se aplică și doctrinei privind imunitatea statelor în cauza FG Hemisphere/Congo și a confirmat că activitățile comerciale ale unui stat străin nu pot face obiectul litigiilor în Hong Kong. Asociația baroului din Hong Kong a declarat că prin această decizie nu s-a pus problema compromiterii autonomiei judiciare a instanțelor. Cauza se referea la o datorie veche de mai multe decenii, în valoare de 100 de milioane de dolari americani, pe care Republica Democratică Congo o avea față de FG Hemisphere, un fond din SUA. Tribunalul de Primă Instanță a hotărât, de asemenea, la 30 septembrie 2011 că personalul casnic străin ar trebui să aibă posibilitatea de a solicita rezidență permanentă în oraș. Guvernul a formulat o acțiune împotriva hotărârii, cauza declanșând o dezbatere amplă privind egalitatea de tratament pentru menajerele străine. Curtea de Apel a modificat hotărârea Tribunalului de Primă Instanță privind construcția podului dintre Hong Kong, Zhuhai și Macao și a dat undă verde construirii acestui proiect de infrastructură. Tribunalul de Primă Instanță considerase că Departamentul de protecție a mediului nu a efectuat o analiză a impactului asupra mediului și astfel a suspendat lucrările de construcție. În 2011, rezidenții din Hong Kong au continuat să își exercite drepturile la libertatea de exprimare și de asociere, punctul culminant fiind reprezentat de rata de participare la marșul anual de 1 iulie, cea mai mare înregistrată vreodată din anul 2004. Evoluții ale situației economice și comerciale Economia Hong Kong-ului s-a aflat într-o situație favorabilă în anul 2011. Aceasta a înregistrat o creștere susținută în prima jumătate a anului, datorită exporturilor substanțiale de bunuri și servicii, precum și a cererii interne puternice. Cu toate acestea, ritmul de creștere s-a diminuat în a doua jumătate a anului 2011, dată fiind relaxarea mediului extern. Creșterea PIB-ului pe parcursul întregului an 2011 a scăzut la 5 % în termeni reali, după o creștere de 7 % în 2010. Piața muncii a înregistrat un grad integral de ocupare, cu o rată anuală a șomajului de 3,4 %. Inflația a crescut puternic, ajungând la 5,3 %[1]. Lupta împotriva inflației și limitarea riscului de creștere speculativă pe piața imobiliară au fost percepute ca fiind cele mai mari provocări pentru economia Hong Kong-ului la începutul anului 2011. Prin urmare, guvernul RAS Hong Kong a adoptat în bugetul fiscal pentru 2011­2012 o serie de măsuri pentru a contracara impactul inflației și pentru a calma piața imobiliară. Printre acestea se numără propunerea secretarului financiar de acordare a unor ajutoare unice în valoare de 6 000 HKD tuturor rezidenților permanenți cu vârsta de cel puțin 18 ani. Acesta și-a retras propunerea inițială de a injecta aceeași sumă în fiecare din conturile fondului de pensii la care populația cotizează obligatoriu. Ajutoarele directe în numerar au fost fără precedent în istoria politicii fiscale a Hong Kong-ului. Guvernul RAS Hong Kong a beneficiat de o poziție fiscală solidă și de rezerve semnificative care au atins 595 miliarde HKD la sfârșitul lunii martie 2011, ceea ce a reprezentat 34 % din PIB[2]. La începutul celei de a doua jumătăți a anului 2011, criza datoriei suverane din zona euro a provocat îngrijorare în Hong Kong, în ciuda unei expuneri limitate a băncilor din Hong Kong. Piața imobiliară s-a consolidat într-o oarecare măsură, pe fondul unei prudențe sporite. Piața bursieră a suferit o corecție puternică întrucât indicele Hang Seng a atins, la sfârșitul anului, un nivel cu 20% mai redus decât în 2010[3]. De asemenea, totalul capitalului propriu atras de bursa de valori din Hong Kong a scăzut brusc în 2011[4]. Cu toate acestea, Hong Kong-ul s-a aflat, pentru al treilea an consecutiv, pe primul loc în ceea ce privește fondurile atrase prin OPI la nivel mondial. Principalele trei propuneri legislative prezentate în 2010 în domeniul economic, adică legea privind salariul minim, legea concurenței și legislația și dispozițiile privind schimbul de informații fiscale, au avansat în ritmuri diferite în 2011. Legea privind salariul minim, care stabilește un nivel salarial minim de 28 HKD pe oră, a intrat în vigoare la 1 mai 2011. Pe parcursul anului trecut, piața forței de muncă s-a menținut în stare bună și a înregistrat un grad integral de ocupare. Mult așteptata lege a concurenței a continuat să fie dezbătută în cadrul Consiliului legislativ cu o opoziție puternică din partea mediului de afaceri. În octombrie 2011, guvernul a adus modificări la propunerea inițială, încercând să răspundă unora dintre preocupările comunității de afaceri. De la adoptarea, în martie 2010, a legislației privind alinierea dispozițiilor referitoare la schimbul de informații fiscale cu standardele internaționale, în mai puțin de doi ani, Hong Kong-ul a semnat 17 noi acorduri fiscale cu țări terțe (inclusiv 11 acorduri cu state membre ale UE). Pentru prima dată, rolul RAS Hong Kong a fost înscris într-un capitol special din cel de al doisprezecelea plan cincinal al Chinei (2011-2015). În acest plan strategic național de dezvoltare, China se angajează să păstreze statutul Hong Kong-ului de centru internațional financiar, comercial și de transport naval și să sprijine Hong Kong-ul să devină un centru offshore pentru renminbi (RMB) și un centru internațional de administrare a activelor. În cursul vizitei sale la Hong Kong, în august 2011, viceprim-ministrul Chinei, Li Keqiang, a anunțat un pachet de măsuri menite să consolideze sectorul serviciilor financiare din Hong Kong. Aceste măsuri includ posibilitatea de a repatria RMB prin intermediul investițiilor străine directe (ISD), lansarea unui program pentru investitorii instituționali străini calificați în RMB (RQFII), precum și extinderea emisiunii de obligațiuni (suverane și corporative) exprimate în RMB în Hong Kong. Noile măsuri vor extinde treptat canalele pentru fluxurile financiare în RMB între Hong Kong și China și vor consolida poziția Hong Kong-ului ca centru offshore pentru această valută. Pe parcursul anului trecut, afacerile în RMB s-au dezvoltat rapid în Hong Kong. Hong Kong-ul a deținut cea mai mare rezervă de lichiditate în RMB din afara Chinei și a gestionat 84 %[5] din decontările transfrontaliere în RMB ale Chinei. În total, la sfârșitul anului 2011, depozitele în RMB din Hong Kong au atins 588,5 miliarde CNY, ceea ce înseamnă o creștere cu 86,9 % față de 2010; valoarea totală a emisiunilor de obligațiuni exprimate în RMB a depășit 100 de miliarde CNY[6]. Grație existenței unei expertize financiare, infrastructurii bine stabilite a industriei financiare și, mai important, a unei relații unice cu China, se preconizează că Hong Kong-ul va continua să îndeplinească un rol-cheie în internaționalizarea RMB în anii următori. Integrarea economică cu provincia Guangdong a continuat să se aprofundeze prin punerea în aplicare a Acordului-cadru privind cooperarea dintre Hong Kong și Guangdong, semnat în 2010. În cel de al doisprezecelea plan cincinal se pledează în continuare pentru sprijinul acordat provinciei Guangdong de a-și asuma un rol pilot important în ceea ce privește liberalizarea sectorului serviciilor față de Hong Kong și se solicită punerea în aplicare mai rapidă a principalelor proiecte de cooperare dintre Guangdong, Hong Kong și Macao. Regiunile Hong Kong și Guangdong s-au angajat să consolideze cooperarea prin dezvoltarea unei game largi de domenii, cum ar fi infrastructurile transfrontaliere, sectoarele serviciilor moderne, inovarea și tehnologia pentru industriile manufacturiere, mediul și educația. În decembrie 2011, Hong Kong-ul și China au semnat Suplimentul VIII la Acordul pentru un parteneriat economic consolidat (CEPA). Suplimentul VIII prevede în total 32 de măsuri menite să faciliteze liberalizarea serviciilor, precum și schimburile comerciale și investițiile. Dintre acestea 15 măsuri se referă la activități offshore în RMB. De asemenea, acesta prevede o flexibilizare a criteriilor de origine pentru comerțul cu mărfuri, precum și a definiției „furnizorilor de servicii din Hong Kong”, oferindu-le acestora mai multe oportunități de afaceri în China. Prin includerea măsurilor din Suplimentul VIII în CEPA, în total există 301 măsuri de liberalizare în 47 de sectoare de servicii. Viceprim-ministrul Li Keqiang a declarat că, până la sfârșitul anului 2015, China va liberaliza complet sectoarele de servicii față de Hong Kong. Pe lângă CEPA, Hong Kong-ul și-a intensificat eforturile pentru încheierea de acorduri bilaterale și regionale. În iunie 2011, Hong Kong-ul și Asociația Europeană a Liberului Schimb (AELS) au semnat un acord de liber schimb. Este al treilea acord de liber schimb pentru Hong Kong, după acordurile cu China și Noua Zeelandă. De asemenea, au început negocierile la acordul de liber schimb cu Chile. Cu sprijinul Chinei, Hong Kong-ul a transmis ASEAN dorința sa de a adera la zona de liber schimb China-ASEAN. Pe plan mai general, Hong Kong-ul a declarat că va continua să fie un membru activ al OMC și APEC pentru a continua liberalizarea schimburilor comerciale și a investițiilor. Relațiile și cooperarea dintre Uniunea Europeană și Hong Kong În 2011, relațiile bilaterale și cooperarea dintre Uniunea Europeană și Hong Kong au continuat să se extindă. Hong Kong-ul continuă să reprezinte un actor important în regiune și o platformă de intermediere pentru fluxurile comerciale și de investiții dintre UE și China continentală. În 2011, UE a fost în continuare cel de al doilea partener comercial major al Hong Kong-ului, după China continentală. Hong Kong-ul a ocupat locul al 16-lea în clasamentul celor mai importanți parteneri comerciali ai UE. Schimburile comerciale bilaterale dintre UE și Hong Kong au crescut constant cu 8,8 %, ajungând la 30 de miliarde EUR în primele nouă luni ale anului 2011. Alături de China continentală și Insulele Virgine Britanice, UE a fost cel mai mare investitor străin din Hong Kong, contribuind cu 9,9 % la totalul capitalului investițiilor străine directe (ISD) în 2010. Investițiile Hong Kong-ului în Europa au continuat să se dezvolte în mod constant, fiind una dintre sursele importante de investiții directe din Asia. În pofida crizei economice globale, Hong Kong-ul continuă să dețină una dintre cele mai mari comunități europene de afaceri din Asia și să atragă un număr mare de cetățeni europeni care locuiesc și lucrează pe teritoriul său, numărul total al acestora ridicându-se la aproximativ 31 930 la sfârșitul anului 2011[7]. Cel mai mare număr de companii străine din Hong Kong provine din UE, acestea având, în iunie 2011, 454 de sedii regionale, 695 de birouri regionale și 670 de birouri locale[8] și depășindu-le astfel pe cele care provin din SUA și Japonia. Prezența comercială a UE acoperă o mare varietate de sectoare, în special servicii financiare și de afaceri, comerț, logistică, construcții și comerț cu amănuntul. Întreprinderile din UE sunt, de asemenea, actori-cheie în sectorul bancar, al asigurărilor și al valorilor mobiliare din Hong Kong. Hong Kong-ul servește, de asemenea, drept centru principal pentru fluxurile de investiții străine directe din UE în China continentală și invers. Printre motive se numără proximitatea Hong Kong-ului cu China continentală și legăturile de afaceri solide dintre acestea, sistemul fiscal simplu din Hong Kong, existența unor furnizori de servicii de înaltă calitate în domenii, ca finanțele, contabilitatea și dreptul, precum și prezența fizică în Hong Kong a unui număr din ce în ce mai mare de întreprinderi din UE și China continentală. În plus, Hong Kong-ul reprezintă un forum ideal pentru mobilizarea capitalului pentru investiții sau pentru extinderea activităților comerciale, fie prin OPI, listări secundare sau emisiuni de obligațiuni (inclusiv obligațiuni exprimate în RMB). Cea de a cincea reuniune de dialog structurat dintre Uniunea Europeană și guvernul RAS Hong Kong a avut loc la Hong Kong la 8 decembrie 2011. Reuniunea a abordat o serie de aspecte, de la relațiile economice, inclusiv schimburile comerciale și investițiile, la aviație, mediu, cercetare, tehnologie, inovare și cooperare în domeniul educației, servicii financiare, legislația în domeniul concurenței, medicamentele tradiționale chinezești, comercializarea certificatelor de emisii și schimbările climatice, precum și domeniul vamal. Cele două părți au constatat că relațiile lor comerciale și economice au continuat să se dezvolte și să se consolideze, iar schimburile comerciale bilaterale au revenit în mod constant la nivelurile anterioare crizei financiare din 2008-2009. La nivel tehnic, au continuat să aibă loc schimburi constructive privind reforma procesului de reglementare în sectorul serviciilor financiare, precum și în materie de testare și certificare. Dialogul structurat este o platformă bine stabilită care permite consolidarea relației dintre UE și Hong Kong. În plus, UE își păstrează angajamentul de a continua discuțiile preliminare privind posibilitatea de cooperare în domeniul impozitării veniturilor din economii. În ciuda acordului din 2010 dintre Comisia Europeană și Hong Kong privind modul de a restabili securitatea juridică a acordurilor bilaterale dintre UE și Hong Kong privind serviciile aeriene, în negocierile bilaterale dintre Hong Kong și statele membre interesate ale UE s-au înregistrat doar progrese limitate. Pentru a evita incertitudinea juridică, este de dorit ca Hong Kong-ul să finalizeze procesul de modificare a serviciilor sale aeriene cu toate statele membre interesate ale UE, fie prin negocieri bilaterale, fie prin încheierea unui „acord orizontal” cu UE. În 2011 s-a înregistrat o creștere a numărului de vizite la nivel înalt între instituțiile Uniunii Europene și RAS Hong Kong, care au culminat cu întâlnirea la nivel înalt din luna septembrie dintre președintele Consiliului UE, Van Rompuy, și șeful executivului din Hong Kong, Donald Tsang, precum și cu întâlnirea cu comisarul pentru comerț exterior, Karel de Gucht. De asemenea, schimburile la nivel ministerial s-au dezvoltat odată cu vizita în Hong Kong, în luna mai, a doamnei Hedegaard, comisarul pentru combaterea schimbărilor climatice, care a susținut principalul discurs în cadrul Conferinței mondiale a consumatorilor, și cu vizita la Bruxelles, în luna octombrie, a ministrului justiției din Hong Kong, domnul Wong Yan Lung, în cadrul căreia acesta a avut întâlniri cu doamna Reding, vicepreședinte al Comisiei Europene și comisar pentru justiție, drepturi fundamentale și cetățenie. Vizitele periodice ale unor înalți funcționari au contribuit la menținerea de schimburi substanțiale în domenii de interes comun, printre care reglementările serviciilor financiare și activitățile anticorupție. De asemenea, vizitele la Hong Kong ale delegațiilor deputaților din Parlamentul European au contribuit la consolidarea cooperării noastre. Activitățile din cadrul Programului de informare pentru Hong Kong și Macao cu privire la întreprinderile din UE (EUBIP), cofinanțat de Comisia Europeană și gestionat de Camera Europeană de Comerț (ECC) din Hong Kong, au continuat să crească numeric și s-au diversificat. Pe parcursul anului 2011, s-a acordat prioritate crizei datoriei suverane din Europa, reglementărilor privind serviciile financiare, CEPA, protecției mediului și schimbărilor climatice, precum și relațiilor comerciale dintre UE și marea Chină. Consiliile de afaceri din cadrul EUBIP, instituite în sectoarele în care întreprinderile și industria europeană ocupă o poziție de lider, de exemplu, tehnologia informației și comunicațiilor (TIC) și serviciile financiare, au continuat să furnizeze o contribuție sectorială importantă pentru dialogul interguvernamental. EUBIP continuă să reprezinte un instrument de succes pentru o mai bună înțelegere între comunitățile de afaceri din UE și Hong Kong. Pentru a intensifica și mai mult legăturile cu Hong Kong, UE și statele membre ale UE reprezentate în mod oficial pe teritoriul Hong Kong-ului și-au sporit eforturile în domeniul diplomației publice, în vederea creșterii vizibilității UE în Hong Kong, precum și a nivelului de cunoaștere și de informare în legătură cu politicile europene, inclusiv politicile comerciale și de reglementare, cele privind energia și schimbările climatice, reglementarea serviciilor financiare, domeniul vamal, politicile de egalitate de gen, dialogul intercultural și rolul UE în lume. De asemenea, acestea au conlucrat îndeaproape pentru a consolida contactele interpersonale și pentru a promova schimburile academice prin intermediul unor activități comune, cum ar fi Târgul de educație al UE și Festivalul de film al UE. La sfârșitul anului 2011, UE a lansat o cerere de propuneri pentru un program universitar al UE în Hong Kong, care se va desfășura în perioada 2012-2015. Obiectivul principal al acestui program este dezvoltarea activităților de informare pentru a spori vizibilitatea UE și consolidarea cooperării la nivel academic cu instituții de învățământ superior din UE, inclusiv încurajarea unui număr mai mare de cadre didactice universitare și de studenți să desfășoare cercetări și studii cu privire la aspecte legate de UE. UE va continua să dezvolte relațiile sale cu RAS Hong Kong, să intensifice legăturile economice și comerciale, să consolideze cooperarea cu întreprinderile și societatea civilă și să promoveze mobilitatea și schimburile cu cetățenii din Hong Kong. [1] Toate datele economice referitoare la economia Hong Kong-ului provin din statisticile oficiale furnizate de către Departamentul pentru recensământ și statistică din Hong Kong. [2] Sursă: Biroul de servicii financiare și de trezorerie din Hong Kong. [3] Conform bursei de valori din Hong Kong (Hong Kong Stock Exchange and Clearing Ltd., HKEx), indicele Hang Seng a atins, la sfârșitul anului 2011, valoarea de 18 434. [4] Conform HKEx, totalul capitalului propriu atras, inclusiv emisiunea de noi acțiuni și regimul aplicabil ulterior listării pe piața principală și pe piața întreprinderilor în creștere, a scăzut cu 42,6 % până la 488,3 miliarde HKD în 2011. Din acest total, valoarea fondurilor colectate prin OPI (oferte publice inițiale) a scăzut cu 41,8 %, atingând 258,9 miliarde HKD. [5] Sursă: Autoritatea monetară din Hong Kong, până în prima jumătate a anului 2011. [6] Sursă: Autoritatea monetară din Hong Kong. [7] Sursă: Departamentul pentru imigrație din Hong Kong. [8] Sursă: Departamentul pentru recensământ și statistică din Hong Kong.